Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου για την κατάρτιση κοινών κανόνων και διαδικασιών που εφαρμόζονται στις μεταφορές αποβλήτων ορισμένου τύπου προς ορισμένες χώρες μη μέλη του ΟΟΣΑ»

(98/C 214/21)

Στις 31 Μαρτίου 1998, και σύμφωνα με το άρθρο 130 S της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή, κατά την 354η σύνοδο ολομέλειας (συνεδρίαση της 29ης Απριλίου), όρισε Γενικό Εισηγητή τον κ. Gafo Fernαndez και υιοθέτησε την παρούσα γνωμοδότηση με 74 ψήφους υπέρ και 1 ψήφο κατά.

1. Εισαγωγή

1.1. Η παρούσα πρόταση Κανονισμού χρονολογείται από το 1994 και το αντικείμενο της αίτησης γνωμοδότησης της ΟΚΕ προκύπτει από τη διεύρυνση της νομικής βάσης που είχε προτείνει αρχικά η Ευρωπαϊκή Επιτροπή, και η οποία περιλαμβάνει τώρα και τα άρθρα 130 S και 113 (νομική βάση αρχικά του παρόντος Κανονισμού).

1.2. Ο χρόνος που έχει μεσολαβήσει από την υποβολή του Κανονισμού μέχρι σήμερα είναι ενδεικτικός των δυσχερειών που παρουσίασε η υιοθέτησή του, σημαίνει όμως επίσης ότι οι περιστάσεις που δικαιολογούσαν την υποβολή του έχουν μεταβληθεί ουσιαστικά.

1.3. Η Οικονομική και Κοινωνική Επιτροπή είχε ήδη την ευκαιρία να εκφέρει γνώμη () σχετικά με άλλη πρόταση Κανονισμού, την 259/93, η οποία αφορούσε την προετοιμασία κοινής θέσης σχετικά με την τροποποίηση της Σύμβασης της Βασιλείας περί καθολικής απαγόρευσης της εξαγωγής σε χώρες εκτός της ζώνης του ΟΟΣΑ () αποβλήτων που περιλαμβάνονται στον «πορτοκαλί» και «κόκκινο» κατάλογο. Τα σχόλια που διατύπωσε με την ευκαιρία εκείνη η ΟΚΕ, και ιδιαίτερα η ανάγκη διάκρισης μεταξύ αποβλήτων και επικίνδυνων αποβλήτων, και παροχής άδειας για την ελεγχόμενη εξαγωγή των αποβλήτων του πράσινου καταλόγου, υπό τον όρο ότι θα παρέχονται εγγυήσεις για την ανακύκλωσή τους, εξακολουθούν να ισχύουν εξ ολοκλήρου.

1.4. Κατά συνέπεια, η ΟΚΕ επιθυμεί να περιοριστεί στη διατύπωση της γνώμης της σχετικά με τις πτυχές εκείνες του παρόντος Κανονισμού που δεν εξετάζονται στον Κανονισμό (ΕΟΚ) αριθ. 259/93.

2. Γενικές παρατηρήσεις

2.1. Η ΟΚΕ, χωρίς να υπεισέρχεται στη νομική φύση του προβληματισμού σχετικά με την κατάλληλη νομική βάση για την κατάρτιση του Κανονισμού αυτού και άλλων ανάλογων κανονισμών στο μέλλον, κατανοεί την επιλογή του άρθρου 113 ως κύριας νομικής βάσης, παρότι κρίνει σκόπιμο να συμπεριληφθεί και η αναφορά στο άρθρο 130 S ως συμπληρωματικής νομικής βάσης. Η αναφορά αυτή παρουσιάζει το πλεονέκτημα ότι τονίζει την περιβαλλοντική διάσταση, η οποία συνιστά την απώτερη ουσία της πρότασης, έναντι των καθαρά εμπορικών πτυχών της κυκλοφορίας των αποβλήτων, και ότι συμπεριλαμβάνει και άλλα κοινοτικά θεσμικά όργανα, όπως το Ευρωπαϊκό Κοινοβούλιο και την ίδια την ΟΚΕ, στη διαδικασία της συζήτησης, της βελτίωσης και της τελικής υιοθέτησης του Κανονισμού.

2.2. Η ΟΚΕ φρονεί ότι οι πιθανές χώρες προορισμού των ανακυκλώσιμων και αξιοποιήσιμων αποβλήτων έχουν την αποκλειστική δικαιοδοσία όσον αφορά την απόφαση για την αποδοχή ή την ρητή άρνηση της μεταφοράς αποβλήτων της κατηγορίας του «πράσινου καταλόγου» και ότι, σε καμία περίπτωση, η παράλειψη απάντησης σε μια αίτηση δεν μπορεί ούτε πρέπει να ερμηνεύεται ως σιωπηρή αποδοχή της εν λόγω μεταφοράς.

2.3. Ως εκ τούτου, η ΟΚΕ κρίνει απαραίτητο, πριν να επιτρέψουν οι τελωνειακές αρχές ενός κράτους μέλους την εξαγωγή αποβλήτων του «πράσινου καταλόγου» προς μία χώρα που δεν ανήκει στον ΟΟΣΑ, να εξακριβώνουν την επίσημη αποδοχή της εν λόγω εξαγωγής εκ μέρους των περιβαλλοντικών και τελωνειακών αρχών της χώρας προορισμού, καθώς και τον κατάλληλο έλεγχο και πιστοποίηση εκ μέρους του ενδεχόμενου κοινοτικού εξαγωγέα της ικανότητας των εγκαταστάσεων του παραλήπτη στη χώρα προορισμού για την επεξεργασία, ανακύκλωση και αξιοποίηση των αποβλήτων που αποτελούν αντικείμενο της εξαγωγής. Η ικανότητα αυτή θα πρέπει ενδεχομένως να πιστοποιείται από τις αρχές της χώρας προορισμού πριν να δοθεί η τελική άδεια.

2.4. Τέλος, η ΟΚΕ επιθυμεί να επαναλάβει το αίτημα του Ευρωπαϊκού Κοινοβουλίου που ζητά ορισμένα απόβλητα, και ειδικότερα τα απόβλητα υφαντουργίας, τα οποία έχουν υποστεί κατάλληλη μεταποίηση ή επεξεργασία, να μην χαρακτηρίζονται πλέον ως απόβλητα και να εμπίπτουν στο κανονικό καθεστώς της ελεύθερης κυκλοφορίας των προϊόντων.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 18 της 22.1.1996.

() Οργανισμός Οικονομικής Συνεργασίας και Ανάπτυξης.